Kienu l-ħdax ta' filgħodu, fil-ħdax-il ġurnata, tal-ħdax ix-xahar tas-sena, elf disa' mija u tmintax meta l-ewwel Gwerra Dinjija ntemmet bl-iffirmar tal-Armistizju bejn l-Alleati u l-Ġermanja. Sa dik il-ġurnata kienu laħqu mietu 'l fuq minn 8 miljun u ħames mitt elf suldat. Mija u sentejn wara, fil-Barrakka ta' Fuq, dalgħodu malli daqqew l-ħdax, ġew sparati żewġ balal mill-kanuni biex jimmarkaw iż-żewġ minuti silenzju b'rispett għall-vittmi tal-ewwel gwerra f'ċerimonja annwali organizzata mill-Fondazzjoni Wirt Artna u li għaliha attendew fost oħrajn il-Korpi Diplomatiċi u Veterani tal-gwerra. Iċ-Chairman tar-Royal British Legion Peter Robinson beda d-diskors tiegħu billi kkwota silta mill-poeżija 'For The Fallen' ta' Laurence Binyon sinonima ma' din il-kommemarazzjoni fil-pajjiżi tal-Commonwealth. Tkellem dwar l-importanza tar-rigal li taw il-vittmi, li għadu jitgawda sal-lum. F'dan il-jum, normalment tintlibes il-peprina, is-simbolu li l-veterani tal-gwerra jassoċjawh mad-donazzjonijiet li jingħataw lill-familji tas-suldati li għexu l-ħruxija tal-gwerra. Ma' TVM is-Sur Robinson stqarr li l-pandemija kellha effett diżatruż fuq id-donazzjonijiet. Iċ-Chairman tal-Fondazzjoni Wirt Artna Mario Farrugia stqarr li sa 40 sena ilu din il-ġurnata kellha sinifikat akbar fost il-Maltin u maż-żmien donnu l-importanza ta' dan il-jum qed jintesa. "Lil minn hu iżgħar ovvjament ngħidulu li l-istorja ma tieqafx ma perjodu partikolari. Però l-epoki kollha huma importanti. Dan hawnhekk mhux biss avveniment storiku għax hawnhekk qed nikkomomeraw sagrifiċċju kbir li ġenerazzjoni sħiħa ta' żgħażagħ kienu taw biex nerġgħu niksbu l-paċi." Is-Sur Farrugia qal li llum il-ġurnata l-paċi hi meqjusa bħala minn ewl id-dinja iżda fakkar li kienu ħafna dawk li sagrifikaw ruħhom sabiex titgawda il-libertà u l-ġustizzja.